b'\n_START_ARTICLE_\nCigr\xc3\xb3\n_START_SECTION_\nDistribuci\xc3\xb3\n_START_PARAGRAPH_\nL\'origen dels cigrons \xc3\xa9s desconegut. Actualment \xc3\xa9s un producte molt conreat a l\'\xc3\x8dndia mentre que a Europa \xc3\xa9s un producte t\xc3\xadpic a tots els pa\xc3\xafsos mediterranis.\n_START_SECTION_\nDescripci\xc3\xb3\n_START_PARAGRAPH_\nLa planta (cigronera) fa entre 20 i 50 cm d\'alt i t\xc3\xa9 les fulles compostes petites, cada tavella t\xc3\xa9 generalment una o dues llavors, de vegades tres. Les flors s\xc3\xb3n blanques amb venes de color blau, viola o rosa. _NEWLINE_Al m\xc3\xb3n n\'hi ha dos tipus principals (segons els noms en idioma hindi): el Desi amb llavors petites cultivat principalment al subcontinent indi, Eti\xc3\xb2pia i Iran; i el Kabuli (de Kabul), de llavors m\xc3\xa9s grosses, que es cultiva principalment al sud d\'Europa i el nord d\'\xc3\x80frica (de fet, a tots els pa\xc3\xafsos mediterranis, incloent l\'Orient Mitj\xc3\xa0), Afganistan i Xile, tamb\xc3\xa9 des del segle XVIII introdu\xc3\xaft al subcontinent indi. El tipus Desi (que vol dir del pa\xc3\xads en hindi) seria la forma cultivada origin\xc3\xa0riament (derivada de l\'esp\xc3\xa8cie silvestre turca Cicer reticulatum) d\'on derivarien els cigrons grossos o Kabuli. Els cigrons Desi tenen m\xc3\xa9s fibra diet\xc3\xa8tica que els Kabuli i per tant un \xc3\xadndex gluc\xc3\xa8mic menor.\n_START_SECTION_\nConreu\n_START_PARAGRAPH_\n\xc3\x89s altament resistent a la sequera; per\xc3\xb2 comparat amb els cereals, el cigr\xc3\xb3 \xc3\xa9s poc productiu, ja que en les millors condicions de conreu dif\xc3\xadcilment arriba als 1.000\xc2\xa0kg per Ha. Habitualment se sembra al mes de mar\xc3\xa7 tot i que en llocs d\'hivern temperat es pot fer a la tardor si a m\xc3\xa9s es fan servir herbicides, ja que les herbes ofegarien la cigronera. Com que \xc3\xa9s una lleguminosa no cal l\'adobat amb nitrogen, en canvi s\xc3\xad que cal adobar amb f\xc3\xb2sfor i potassi en les quantitats que aconsellin les an\xc3\xa0lisis de s\xc3\xb2ls. Les dosis de sembra oscil\xc2\xb7len entre els 50 i 10 kg per hect\xc3\xa0rea. _NEWLINE_El desherbatge tradicional es fa passant el cultivador quan les plantes s\xc3\xb3n encara prou xiques i m\xc3\xa9s modernament amb herbicides persistents o de contacte. Passada la floraci\xc3\xb3 (flors blanques i a\xc3\xafllades a l\'extrem de la planta) es forma una tavella amb un o, m\xc3\xa9s rarament, dos o tres cigrons a dins. La recol\xc2\xb7lecci\xc3\xb3 antigament es feia arrencant a m\xc3\xa0 durant la matinada les mates quan tota la planta ja quedava seca i actualment s\'utilitza una recol\xc2\xb7lectora normal de cereals amb algunes modificacions per tal de no trencar les llavors.\n_START_SECTION_\nGastronomia\n_START_PARAGRAPH_\nEls cigrons s\xc3\xb3n d\'alt valor nutritiu, 100 grams aporten 360 calories, amb un 20% de prote\xc3\xafnes, 6,5% de greixos, 130 mg de calci, 8 mg de ferro i diverses vitamines (vitamina B1 (0,48 mg), vitamina B3 (1,76 mg) i Vitamina B9 (437 micrograms)). Es recomana acompanyar amb arr\xc3\xb2s per la pres\xc3\xa8ncia de l\'amino\xc3\xa0cid limitant anomenat metionina._NEWLINE_Els cigrons s\xc3\xb3n essencials en plats b\xc3\xa0sics de la cuina extremenya. Tradicionalment als nens extremenys els agradava menjar cigrons verds crus. La farina de cigrons es pot usar per a arrebossats, bunyols, rebosteria, truites i farinetes. Tamb\xc3\xa9 formen part de l\'elaboraci\xc3\xb3 dels fal\xc3\xa0fel i del pur\xc3\xa9 de cigrons o hummus, paraula que en \xc3\xa0rab i en hebreu significa "cigr\xc3\xb3", aliments populars a l\'Orient Mitj\xc3\xa0, i a Tun\xc3\xadsia s\'empren per a fer uns pastissets dol\xc3\xa7os anomenats graiba. La farina de cigrons \xc3\xa9s utilitzada a la cuina tradicional \xc3\xadndia i del Pakistan, destacant els pakora, verdures arrebossades amb aquesta farina.'